
ระเบียบสหกรณ์ออมทรัพย์ครูสิงห์บุรี  จำกัด
ว่าด้วย  เงินกู้พิเศษรวมหนี้เพื่อแก้ไขปัญหาหนี้สินของสมาชิก พ.ศ. 2568
*******************

 
อาศัยอำนาจตามความในข้อบังคับสหกรณ์ออมทรัพย์ครูสิงห์บุรี จำกัด  ข้อ 76(5)  และข้อ 112(5)                   ที่ประชุมคณะกรรมการดำเนินการ ชุดที่ 66 ในคราวประชุมครั้งที่ 12/2568  เมื่อวันที่ 19 สิงหาคม 2568             ได้มีมติกำหนดระเบียบสหกรณ์ออมทรัพย์ครูสิงห์บุรี จำกัด ว่าด้วยเงินกู้พิเศษรวมหนี้เพื่อแก้ไขปัญหาหนี้สินของสมาชิก พ.ศ. 2568 ไว้ดังนี้

ข้อ 1  ระเบียบนี้เรียกว่า  “ระเบียบสหกรณ์ออมทรัพย์ครูสิงห์บุรี จำกัด ว่าด้วยเงินกู้พิเศษรวมหนี้เพื่อแก้ไขปัญหาหนี้สินของสมาชิก พ.ศ. 2568”

ข้อ 2  ระเบียบนี้ให้ใช้บังคับตั้งแต่วันที่  20  สิงหาคม  2568  เป็นต้นไป

ข้อ 3  ให้ยกเลิกระเบียบสหกรณ์ออมทรัพย์ครูสิงห์บุรี จำกัด  ว่าด้วยเงินกู้พิเศษรวมหนี้เพื่อแก้ไขปัญหาหนี้สินของสมาชิก พ.ศ. 2566  และบรรดาระเบียบ ประกาศ คำสั่ง มติ หรือข้อตกลงอื่นใดซึ่งขัดแย้งหรือแย้งกับระเบียบนี้ และให้ใช้ระเบียบนี้แทน

ข้อ 4 ในระเบียบนี้



“สหกรณ์” หมายความว่า  สหกรณ์ออมทรัพย์ครูสิงห์บุรี จำกัด



“สมาชิก” หมายความว่า  สมาชิกสหกรณ์ออมทรัพย์ครูสิงห์บุรี จำกัด


 
“ประธานกรรมการ” หมายความว่า  ประธานกรรมการดำเนินการสหกรณ์ออมทรัพย์ครูสิงห์บุรี จำกัด


 
“คณะกรรมการ” หมายความว่า  คณะกรรมการดำเนินการสหกรณ์ออมทรัพย์ครูสิงห์บุรี จำกัด

 
“คณะกรรมการเงินกู้” หมายความว่า  คณะกรรมการเงินกู้ตามข้อบังคับสหกรณ์ออมทรัพย์ครูสิงห์บุรี จำกัด


“เงินกู้” หมายความว่า  เงินกู้พิเศษรวมหนี้เพื่อแก้ไขปัญหาหนี้สินของสมาชิกตามระเบียบนี้


“ผู้กู้” หมายความว่า  สมาชิกที่เป็นผู้กู้เงินตามระเบียบนี้


“ผู้ค้ำประกัน” หมายความว่า  ข้าราชการ/ข้าราชการบำนาญ/ เจ้าหน้าที่สหกรณ์ฯ/ลูกจ้างประจำของราชการ/ ผู้รับบำเหน็จรายเดือน ซึ่งเป็นสมาชิกสหกรณ์ออมทรัพย์ครูสิงห์บุรี จำกัด ที่ยอมรับว่าจะชำระหนี้แทนผู้กู้ หากผู้กู้ไม่ชำระหนี้ให้แก่สหกรณ์         


“สถาบันการเงิน” หมายความว่า  ธนาคารของรัฐ ธนาคารพาณิชย์ กองทุนต่าง ๆ                สวัสดิการต่างๆ ของหน่วยงานรัฐ และสถานธนานุบาลของรัฐ


“ประกันภัย” หมายความว่า  ประกันภัยคุ้มครองสินเชื่อตามที่สหกรณ์ออมทรัพย์ครูสิงห์บุรี จำกัด กำหนด


“ข้าราชการ” หมายความว่า ข้าราชการที่ปฏิบัติหน้าที่ และรับเงินได้รายเดือนจากต้นสังกัด และเป็นสมาชิกสหกรณ์ออมทรัพย์ครูสิงห์บุรี จำกัด


“ข้าราชการบำนาญ” หมายความว่า ผู้รับเงินบำนาญรายเดือนจากทางราชการและเป็นสมาชิกสหกรณ์ออมทรัพย์ครูสิงห์บุรี จำกัด





“เงินได้รายเดือน” หมายความว่า เงินเดือน ค่าจ้างประจำ เงินบำนาญ เงินบำเหน็จรายเดือน เงินวิทยฐานะ เงินประจำตำแหน่ง เงินค่าตอบแทน เงินค่าครองชีพ เงิน สปช. ชคบ. ชรบ.  ที่สมาชิกสหกรณ์ออมทรัพย์ครูสิงห์บุรี จำกัด รับเป็นรายเดือน


“ผิดนัดการส่งเงินงวดชำระหนี้”  หมายความว่า สหกรณ์ออมทรัพย์ครูสิงห์บุรี จำกัด ไม่ได้รับเงินงวดชำระหนี้และดอกเบี้ยตามระเบียบนี้ภายในวันสิ้นเดือน



“การส่งชำระหนี้แบบคงต้น” หมายความว่า การส่งชำระหนี้เป็นงวดรายเดือนเป็นต้นเงินเท่ากันทุกเดือน


“การส่งชำระหนี้แบบคงยอด” หมายความว่า การส่งชำระหนี้เป็นงวดรายเดือนเป็นต้นเงินและดอกเบี้ยเท่ากันทุกเดือน


“รวมทุกสัญญา” หมายความว่า สัญญาที่สมาชิกเป็นหนี้สหกรณ์และสัญญาที่สมาชิกยื่นกู้

ข้อ 5  การกู้เงินตามระเบียบนี้มีความมุ่งหมายเพื่อให้สมาชิกลดภาระในการชำระหนี้  ให้มีเงินคงเหลือเพียงพอกับการดำรงชีพ มิใช่ไปสร้างภาระหนี้สินเพิ่มขึ้น

ข้อ 6  เงินกู้ตามระเบียบนี้ ให้กู้สำหรับสมาชิกที่เป็นหนี้กับสหกรณ์รวมกับหนี้สถาบันการเงิน ดังนี้


- หนี้สถาบันการเงินต้องเป็นหนี้มาแล้วระยะเวลาไม่น้อยกว่า 6 เดือน


- หนี้สินเชื่อบัตรเครดิตไม่สามารถกู้ตามระเบียบฯ นี้ได้


- ยอดเงินกู้รวมหนี้ต้องไม่เกินวงเงิน 6,000,000 บาท


ข้อ 7  ผู้มีสิทธิยื่นคำขอกู้เงิน จะต้องมีคุณสมบัติหรือเงื่อนไขดังต่อไปนี้


(1) คำนวณเงินได้รายเดือนคงเหลือ ต้องมีเงินคงเหลือหลังจากคำนวณยอดเงินกู้  และคำนวณเบี้ยประกันสินเชื่อรายปีถัดไป แล้วไม่น้อยกว่าร้อยละ 30 


(2) ต้องเป็นสมาชิกสหกรณ์อย่างน้อย 1 ปี




(3) ต้องมีค่าหุ้น ไม่น้อยกว่าร้อยละ 10 ของวงเงินกู้ หากสมาชิกมีค่าหุ้น ไม่ครบจำนวน ให้ผู้กู้นำเงินมาฝากออมทรัพย์พิเศษให้ครบตามเกณฑ์ และถือเป็นหลักประกันเงินกู้ จนกว่าจะชำระหนี้เสร็จสิ้น หรือ


(4) ผู้กู้เป็นผู้ที่ตกอยู่ในระหว่างการดำเนินการตามกระบวนการยุติธรรม หรืออยู่ในระหว่างชำระหนี้ตามคำพิพากษาของศาล

ข้อ 8 คำขอกู้เงินนั้นต้องได้รับความเห็นชอบดังกรณีต่อไปนี้

(1)  ผู้บังคับบัญชาชั้นต้นของสมาชิก

(2)  หัวหน้าสถานศึกษา หรือหัวหน้าหน่วยงานทางการศึกษาให้รับรองตนเองได้

(3)  ข้าราชการบำนาญ ผู้รับบำเหน็จรายเดือน ให้ผู้อำนวยการสำนักงานเขตพื้นที่การศึกษา หรือ ผู้บังคับบัญชาของหน่วยหักเงิน หรือหัวหน้าหน่วยงานทางการศึกษาเดิม หรือ กรรมการดำเนินการเป็นผู้รับรอง
 

ข้อ 9  สมาชิกที่ยื่นคำขอกู้เงินต้องแนบใบรับรองหนี้จากสถาบันการเงิน โดยให้แสดงสถานะของบัญชี และยินยอมให้สหกรณ์เปิดเผยข้อมูล บริษัทข้อมูลเครดิตแห่งชาติ จำกัด (เครดิตบูโร) ได้ตามที่สหกรณ์ร้องขอ เพื่อประกอบการพิจารณาในการอนุมัติเงินกู้

ข้อ 10 หลักประกันเงินกู้ให้ใช้หลักประกันดังต่อไปนี้
(1) ให้ใช้หลักทรัพย์ และหรือบุคคลซึ่งเป็นสมาชิกค้ำประกัน และทำประกันภัยสินเชื่อตามหลักเกณฑ์ที่สหกรณ์กำหนด  
(2) เงินกู้ทุก 400,000 บาท ใช้บุคคลค้ำประกัน 1 คน ทั้งนี้สมาชิกผู้ค้ำประกัน                จะค้ำประกันเงินกู้ได้ไม่เกิน 10 คน

ข้อ 11 การส่งเงินชำระหนี้เงินกู้ ให้ผู้กู้ส่งชำระแบบคงต้น หรือแบบคงยอด ได้ตามความเหมาะสม โดยผ่านการพิจารณาของคณะกรรมการ

ข้อ 12 การส่งเงินงวดชำระหนี้เงินกู้ ซึ่งผู้กู้ต้องส่งต่อสหกรณ์นั้น ให้ส่งโดยวิธีหักจากเงินได้                  รายเดือนของผู้กู้  ณ ที่จ่ายจากต้นสังกัด โดยให้ถือว่าเงินงวดชำระหนี้แต่ละงวดถึงกำหนดส่งภายในวันที่               ต้นสังกัดจ่ายเงินหรือวันสิ้นเดือนนั้น ๆ หรือตามที่สหกรณ์กำหนด

ข้อ 13 อัตราดอกเบี้ยเงินกู้ ให้สหกรณ์เรียกเก็บจากสมาชิกผู้กู้ในอัตราไม่เกินร้อยละสิบห้าต่อปี  โดยให้คณะกรรมการพิจารณากำหนดให้เหมาะสมตามภาวะเศรษฐกิจในขณะนั้น แล้วประกาศอัตราดอกเบี้ย                ให้สมาชิกทราบเป็นคราวๆ ไป

ข้อ 14 ผู้กู้ที่ได้รับอนุมัติเงินกู้ต้องยินยอมให้สหกรณ์นำเงินไปชำระแก่สถาบันการเงิน ตามระเบียบนี้

ข้อ 15 คณะกรรมการมีหน้าที่ควบคุม กำกับ ให้เงินกู้ทุกรายมีหลักประกันตามที่กำหนดไว้ในระเบียบนี้ หากเห็นว่าหลักประกันรายใดเกิดบกพร่อง  ต้องให้ผู้กู้แก้ไขให้คืนดีภายในระยะเวลา                               ที่คณะกรรมการกำหนด แต่ทั้งนี้ต้องไม่เกิน 30 วัน นับตั้งแต่วันที่คณะกรรมการมีมติหรือคำสั่งไปยังสมาชิก  ผู้กู้ หากไม่ดำเนินการแก้ไขให้ถูกต้อง สหกรณ์จะเรียกคืนเงินกู้ และดำเนินการในส่วนที่เกี่ยวข้องต่อไป  

ข้อ 16 ในกรณีใด ๆ ดังต่อไปนี้ ให้ถือว่าเงินกู้เป็นอันถึงกำหนดส่งคืน โดยสิ้นเชิงพร้อมทั้งดอกเบี้ยทันที  มิพักต้องคำนึงถึงกำหนดเวลาที่ให้ไว้  ให้คณะกรรมการจัดการเรียกคืนโดยมิชักช้า
 


(1)  เมื่อผู้กู้ออกจากสหกรณ์ไม่ว่าเพราะเหตุใด ๆ
(2)  เมื่อเห็นว่าหลักประกันสำหรับเงินกู้เกิดบกพร่อง และผู้กู้มิได้จัดการแก้ไขให้คืนดีภายในระยะเวลาที่กำหนด
(3)  เมื่อค้างส่งเงินงวดชำระหนี้ ไม่ว่าต้นเงินหรือดอกเบี้ย เป็นเวลา 2 งวด ติดกัน หรือผิดนัดถึง 3 คราว สำหรับเงินกู้รายหนึ่ง ๆ 
(4)  เมื่อผู้กู้ หรือผู้ค้ำประกันละเลยไม่ปฏิบัติตามข้อผูกพันที่รับจะปฏิบัติต่อสหกรณ์แห่งระเบียบนี้

ข้อ 17 ผู้กู้และผู้ค้ำประกัน ต้องรับผูกพันว่า ถ้าตนประสงค์จะขอลาออก หรือต้องย้ายหน้าที่ราชการหรืองานประจำ  จะต้องแจ้งเป็นหนังสือให้สหกรณ์ทราบเมื่อได้รับคำสั่งย้าย  ในกรณีที่ย้ายไปต่างจังหวัดต้องจัดการชำระหนี้สินซึ่งตนมีอยู่ต่อสหกรณ์ให้เสร็จสิ้นเสียก่อน

ข้อ 18 ให้เจ้าหน้าที่ฝ่ายสินเชื่อและผู้จัดการตรวจสอบคำขอกู้และรายการเงินกู้ตามหลักเกณฑ์และเงื่อนไขในเบื้องต้นอย่างละเอียดรอบคอบก่อนนำเสนอคณะกรรมการเงินกู้และคณะกรรมการพิจารณาอนุมัติ

ข้อ 19  สมาชิกที่กู้ตามระเบียบนี้ สามารถกู้เงินกู้พิเศษเพื่อพัฒนาคุณภาพการดำรงชีพ  เงินกู้ฉุกเฉิน  เงินกู้พิเศษสวัสดิการคนละครึ่ง  เงินกู้ประกันภัยสินเชื่อเพื่อชำระหนี้ประกันภัยสินเชื่อ เท่านั้น

ข้อ 20  คณะกรรมการขอสงวนสิทธิ์ในการพิจารณาเงินกู้
ข้อ 21 ให้ประธานกรรมการรักษาการให้เป็นไปตามระเบียบนี้




ประกาศ   ณ  วันที่  20  สิงหาคม  พ.ศ. 2568




 

ลงชื่อ              สุวรรณชัย  ทองคำ







      (นายสุวรรณชัย  ทองคำ)




       

 

            ประธานกรรมการ
           สหกรณ์ออมทรัพย์ครูสิงห์บุรี จำกัด
